[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000008", "text": "Mae gwirfoddolwyr gyda Chw\u0302n Cymorth Cariad yn mynd a\u0302\u2019u cw\u0302n therapi i mewn i ysbytai a safleoedd cymunedol, ac yn cyflwyno canlyniadau anhygoel i\u2019r cleifion a\u2019r staff fel ei gilydd. Ac mae\u2019r cw\u0302n wrth eu boddau hefyd!"}, {"text_idx": "#000009", "text": "Roedd Milo, ci Helen, bob amser yn hoffi dweud \u2018helo\u2019 wrth bobl. Pan oedden nhw yn un o\u2019r dosbarthiadau hyfforddi cw\u0302n rheolaidd, awgrymwyd y byddai Milo yn gwneud ci therapi da."}, {"text_idx": "#000010", "text": "Gwnaeth Helen ychydig o ymchwil a gofyn am asesiad ci therapi gan fudiad Cw\u0302n Cymorth Cariad (gwefan Saesneg yn unig), ac roedd hi wrth ei bodd pan basiodd yr asesiad. Roedd yn gyffrous ond ychydig yn nerfus i ddechrau ar yr ymweliadau."}, {"text_idx": "#000011", "text": "\u2018Pan ddechreuais i wneud ymweliadau yn gyntaf, fel ymlaciais pan welais i sut roedd Milo gyda phobl. Mae angen i chi ymddiried yn eich ci, ac ef sy\u2019n arwain y ffordd. Mae gweld sut mae pobl yn ymateb iddo yn deimlad arbennig iawn.\u2019"}, {"text_idx": "#000012", "text": "Cyn hir, roedd hi\u2019n derbyn ceisiadau i ymweld ag ysbytai, cartrefi gofal a phobl oedrannus yn eu cartrefi eu hunain."}, {"text_idx": "#000013", "text": "\u2018Weithiau, mae Milo yn agor y drws i bobl siarad a\u0302 chi. Ac mae ef wedyn yn ymdawelu tra rydyn ni\u2019n siarad. Mae\u2019n waith ti\u0302m perffaith!\u2019"}, {"text_idx": "#000014", "text": "Mae Helen a Milo yn ymweld ag ysbyty Glangwili yn rheolaidd ac mae\u2019r staff yn ogystal a\u0302\u2019r cleifion yn edrych ymlaen at eu hymweliadau. \u2018Mae\u2019n jo\u0302c gyda\u2019r nyrsys eu bod nhw\u2019n gwybod enw Milo, ond nid fy un i,\u2019 meddai Helen."}, {"text_idx": "#000015", "text": "\u2018Mae Milo wastad yn frwdfrydig. Cyn gynted ag y byddwn ni\u2019n cyrraedd a\u2019r goler goch honno\u2019n cael ei wisgo, mae\u2019n barod. Byddai wrth ei fod yn dal ati o hyd, ond mae\u2019n bwysig ystyried ei les gan fod ymweliadau yn gallu bod yn flinedig. Mae fel petai\u2019n mynd a\u0302\u2019r holl emosiynau hyn o bobl ac yn eu hamsugno. Rwyf mor falch ohono.\u2019"}, {"text_idx": "#000016", "text": "Sefydlodd Robert a Christine Thomas fudiad Cw\u0302n Cymorth Cariad yn 2018 i gefnogi gwirfoddolwyr cw\u0302n therapi yn fwy lleol a gwella safonau lles anifeiliaid o ran cw\u0302n therapi."}, {"text_idx": "#000018", "text": "Mae\u2019r mudiad, sy\u2019n gweithio o Hwlffordd, yn weithredol mewn 13 sir ledled Cymru ac yn gweithio gyda phob Bwrdd Iechyd y GIG. Gellir adnabod y gwirfoddolwyr a\u2019u cw\u0302n yn glir drwy eu dillad brand coch."}, {"text_idx": "#000019", "text": "Mae\u2019r cw\u0302n yn ymweld ag amrediad o wardiau, gan gynnwys unedau Gofal Dwys, Dementia, Iechyd Meddwl (plant, oedolion ac oedolion hy\u0302n), Lliniarol, Stro\u0302c, Gofal Coronaidd, ENT (Clust, trwyn a gwddf), Llawfeddygol ac Orthopedig, Endosgopi, Eiddilwch, Anadlol, canolfannau brechu a hyd yn oed ambiwlansys wrth iddyn nhw aros y tu allan i ysbytai."}, {"text_idx": "#000020", "text": "Awgryma\u2019r adborth gan staff a gwirfoddolwyr fod ymweliadau gan gw\u0302n therapi yn gwella hwyl cleifion a staff ac yn rhoi ymdeimlad o normaledd mewn amgylchedd a all fod yn anodd."}, {"text_idx": "#000022", "text": "Dywedodd gwirfoddolwr ar ward dementia fod \u2018wynebau cleifion yn goleuo wrth i ni gerdded i mewn, yn methu ag aros am eu tro nhw i roi mwythau i\u2019r ci. Mae\u2019r holl beth mor werth chweil.\u2019"}, {"text_idx": "#000023", "text": "Mae cw\u0302n therapi yn weithredol yn y gymuned hefyd. Er enghraifft, mae Rhondda Cynon Taf wedi sefydlu rhaglen cerdded cw\u0302n therapi presgripsiynu cymdeithasol i gefnogi iechyd meddwl. Yn Sir Gaerfyrddin, gellir cael ymweliadau cartref gan gw\u0302n therapi drwy bresgripsiynu cymdeithasol, er mwyn atal unigrwydd ymhlith pobl hy\u0302n. Dywed cleifion yn aml mae\u2019r ymweliadau hyn yw uchafbwynt eu hwythnos."}, {"text_idx": "#000025", "text": "Canfuwyd y gall treulio cyn lleied a\u0302 phum munud yn rhyngweithio a\u0302 chi therapi leihau lefelau\u2019r hormon straen, cortisol."}, {"text_idx": "#000026", "text": "Canfuwyd hefyd y gall cw\u0302n therapi godi lefel yr ocsitosin \u2013 a elwir yn \u2018hormon cariad\u2019 weithiau am ei ddylanwad positif ar ein hymateb emosiynol a\u2019n hymddygiad cymdeithasol, gan gynnwys empathi, ymddiriedaeth a\u2019n cyfathrebu positif. Felly mae\u2019n hawdd gweld y gall cleifion sy\u2019n cael eu cynorthwyo gan gi therapi fod mewn cyflwr gwell i gymryd rhan mewn sesiynau therapiwtig neu ddysgu rhywbeth newydd."}, {"text_idx": "#000027", "text": "Hyd yn oed pan fydd rhywun yn ddifrifol wael neu\u2019n wynebu heriau eraill, gall cyfleoedd i ryngweithio a\u0302 chyfaill cyfeillgar pedwar coes fod yn fath effeithiol o feddyginiaeth."}, {"text_idx": "#000028", "text": "Mae gwirfoddolwyr fel Helen yn ganolog i fudiad Cw\u0302n Cymorth Cariad. Mae eu hamser, eu profiad a\u2019u hymroddiad yn werthfawr tu hwnt. Mae hyfforddiant a mesurau diogelu hanfodol yn eu lle ac mae\u2019r gwirfoddolwyr yn ymrwymedig i wella bywydau pobl eraill, gan hefyd gefnogi lles eu cw\u0302n."}, {"text_idx": "#000029", "text": "Gall cw\u0302n therapi gael eu hystyried yn gyfranogwyr anwirfoddol. Mae gwirfoddolwyr yn gofalu eu bod yn cadw llygad ar brofiadau emosiynol eu cw\u0302n, fel llawenydd, neu ofn, ac yn ymateb yn unol a\u0302 hynny."}, {"text_idx": "#000030", "text": "Caiff addasrwydd y cw\u0302n i\u2019r ro\u0302l ei asesu ar y dechrau gan edrych ar dair maen brawf allweddol: cydsyniad, ymddygiad a thuedd naturiol i gysylltu\u2019n gyfeillgar a\u0302 phobl. Mae eu parodrwydd i gymryd rhan, heb wobr na gorfodaeth, yn cael ei fonitro\u2019n gyson er mwyn sicrhau eu bod yn cymryd rhan gyda chydsyniad mud ond clir. Pan fydd hyn yn newid, gallant gymryd \u2018seibiant\u2019 neu ymddeol."}, {"text_idx": "#000031", "text": "Dylai\u2019r cw\u0302n a\u2019r cleientiaid gael rhywbeth o bob ymweliad. Mae\u2019r trefniant yn cyflwyno buddion i\u2019r ddwy ochr."}, {"text_idx": "#000032", "text": "Cw\u0302n Cymorth Cariad oedd enillwyr y wobr \u2018Llesiant yng Nghymru\u2019 yng Ngwobrau Elusennau Cymru y llynedd. Bydd Helen, a Milo, yn westeion yng ngwasanaeth dathlu 75 mlynedd y GIG a fydd yn cael ei gynnal yn Nhrela\u0301i ar 4 Gorffennaf 2023, ynghyd a\u0302 gwirfoddolwyr enwebeion eraill yn y categori."}, {"text_idx": "#000036", "text": "A yw amser gwirfoddoli yn amser wedi\u2019i dreulio\u2019n dda?"}]